Ստալինյան բռնաճնշումների տարիներին բարոյահոգեբանական ծանր վիճակում հայտնված Հայաստանում հասարակության տարբեր շերտերի թվում անդառնալի կորուստ կրեցին նաև դասախոս գիտնականները: «Պրոֆեսորների գործը» անունով հայտնի թղթապանակի նյութերը տեղեկացնում են, որ 1939 թվականի սեպտեմբերի 7-ին Անդրկովկասի զինվորական օկրուգի զինվորական տրիբունալի արտագնա նստաշրջանը գնդակահարության և տարբեր ժամկետներով ազատազրկման դատավճիռ կայացրեց 11 մարդու նկատմամբ:Մեղադրանքը ձևակերպված էր այսպես. «1937 թվականի դեկտեմբերին ՀԽՍՀ Ներքգործժողկոմատի մարմինները տեղեկություն են ստացել, որ Երևանում գոյությու ունի ընդհատակյա,հակախորհրդային, դաշնակցական, ապստամբական կազմակերպություն…»: Մեղադրական եզրակացության մեջ հիշատակված են 18 հոգի, որոնցից 14-ը՝ Երևանի տարբեր բուհերի դասախոսներ: Եթե նրանց ավելացնենք նաև 159 մարդկանց, ովքեր որպես մեղադրյալներ և վկաներ քննվեցին այդ առնչությամբ, ապա ակնհայտ կդառնա, թե ինչ փորձության ենթարկվեցին գիտնականները: